**Критеријуми оцењивања за наставни предмет**

**ИСТОРИЈА**

**Разреди: V, VI, VII и VIII**

**Уводни део**

Оцењивање за основу има Правилник о оцењивању ученика у основном образовању и васпитању.

Оцена представља објективну и поуздану меру напредовања и развоја ученика, као и ангажовања ученика и његове самосталности у раду.

Оцењивање је саставни део процеса наставе и учења којим се обезбеђује стално праћење остваривања прописаних исхода и стандарда постигнућа ученика, а за ученике са сметњама у развоју и инвалидитетом прилагођених циљева, садржаја и исхода у савладавању индивидуалног образовног плана.

Оцењивање се заснива на прикупљању информација о ученичким постигнућима из различитих извора. Током процеса процењивања ученичких постигнућа прате се све активности ученика: усмена одговарања, активност на часу, самосталан рад, рад у тиму, рад на пројектним задацима, писмена испитивања ученика која помажу да се сагледа постигнуће ученика и оствареност исхода.

**Формативно и сумативно оцењивање**

**Формативне оцене** се по правилу евидентирају у педагошкој документацији наставника и подразумевају податке о ученику и његовим индивидуалним својствима која су од значаја за постигнућа, податке о провери постигнућа, ангажовању ученика и напредовању, датим препорукама, понашању ученика и друге податке од значаја за рад са учеником и његово напредовање.

**Сумативно оцењивање**, јесте вредновање постигнућа ученика на крају програмске целине или на крају полугодишта.

Оцене добијене сумативним оцењивањем су бројчане.

Сумативне оцене се евидентирају у прописаној евиденцији о образовно-васпитном раду, а могу бити унете и у педагошку документацију.

**Критеријуми оцењивања**

Током процеса оцењивања, бројчаном оценом која улази у просек за извођење закључне оцене, вредноваће се следеће:

**- усмене провере** (најмање једном или више пута у току полугодишта)

**- писмене провере** (две у току полугодишта)

**-активност и ангажовање на часу** (на основу педагошке евиденције током квалификационог периода)

**-школска свеска**

-**друге активности**: предавања, презентације, истраживачки, пројектни и други задаци које ученик ради индивидуално или у групи

**Критеријум за оцењивање на усменим проверама**

Усмена провера се по правилу најављује ученицима.

**Оцену одличан (5)** добија ученик који у односу на исходе у оквиру наставне теме/ области, а који су конкретизовани и наведени у оперативном плану наставника:

- у потпуности показује способност трансформације знања и примене у новим ситуацијама;

- лако логички повезује историјске чињенице и појмове;

- самостално изводи закључке који се заснивају на подацима;

- решава проблеме на нивоу стваралачког мишљења и у потпуности критички расуђује;

**Оцену врло добар (4)** добија ученик који у односу на исходе у оквиру наставне теме/ области, а који су конкретизовани и наведени у оперативном плану наставника:

- у великој мери показује способност примене знања и логички повезује историјске чињенице и појмове;

- самостално изводи закључке који се заснивају на подацима;

- решава поједине проблеме на нивоу стваралачког мишљења и у знатној мери критички расуђује;

**Оцену добар (3)** добија ученик који у односу на исходе у оквиру наставне теме/ области, а који су конкретизовани и наведени у оперативном плану наставника:

- у довољној мери показује способност употребе информација у новим ситуацијама;

- у знатној мери логички повезује историјске чињенице и појмове;

- већим делом самостално изводи закључке који се заснивају на подацима и делимично самостално решава поједине проблеме;

- у довољној мери критички расуђује;

**Оцену довољан (2)** добија ученик који у односу на исходе у оквиру наставне теме/ области, а који су конкретизовани и наведени у оперативном плану наставника:

- знања која је остварио су на нивоу репродукције, уз минималну примену;

- у мањој мери логички повезује чињенице и појмове и искључиво уз подршку наставника изводи закључке који се заснивају на подацима;

- понекад је самосталан у решавању проблема и у недовољној мери критички расуђује;

**Недовољан (1)** добија ученик који у односу на исходе у оквиру наставне теме/ области, а који су конкретизовани и наведени у оперативном плану наставника:

- знања која је остварио нису ни на нивоу препознавања и не показује способност репродукције и примене;

- не изводи закључке који се заснивају на подацима;

- критички не расуђује;

**Критеријум за оцењивање писмених провера ученика:**

**Иницијално тестирање**

На почетку школске године иницијалним тестом процењују се претходна постигнућа ученика из предмета Историја у оквиру одређене области или теме, која су од значаја за предмет у тој школској години.

Резултат иницијалног процењивања не оцењује се и служи за планирање рада наставника и даље праћење напредовања ученика. Са ученицима се обавезно анализирају резултати иницијалног теста. Постигнуће ученика на иницијалном тесту уноси се у педагошку евциденцију наставника.

**Контролни задаци**

Критеријум приликом оцењивања контролних задатака:

|  |  |  |
| --- | --- | --- |
| Оцена 5 | ≥ 85% | од 85 % до 100% тачних одговора |
| Оцена 4 | ≥ 70% | од 70 % до 84 % тачних одговора |
| Оцена 3 | ≥ 50% | од 50 % до 69% тачних одговора |
| Оцена 2 | ≥ 30% | од 30 % до 49 % тачних одговора |
| Оцена 1 | 0% - 30% | од 0 % до 29% тачних одговора |

Контролни задаци из историје су усклађени са очекиваним исходима учења историје у оквиру области/наставне теме која се проверава и усмерени су ка остваривању стандарда ученичких постигнућа за крај основног образовања.

Оцене се уносе у електронски дневник.

**Писмене провере у трајању до 15 минута**

Писмене провере постигнућа у трајању до 15 минута обављају се уз најаве, а спроводе се ради утврђивања остварености циља једног или више часова и савладаности дела реализованих програмских садржаја, односно остварености операционализованих исхода.

Оцена из писмене провере постигнућа у трајању до 15 минута се не уписују у дневник. Оцена из писмене провере постигнућа у трајању до 15 минута евидентира се у педагошкој документацији наставника и у електронском дневнику у педагошкој евиденцији.

Резултати писмене провере постигнућа у трајању до 15 минута могу да се узимају у обзир приликом утврђивања закључне оцене ученика, а у најбољем интересу ученика.

**Критеријум за оцењивње активности и ангажовања на часу**

Активност и ангажовање на часу историје, подразумева усмену активност ученика при обради и понављању (запажање, извођење закључка…) активност у току понављања градива (групног рада ученика).

Евиденција о активностима ученика током полугодишта води се у педагошкој свесци наставника. Ученику се дају препоруке за даље напредовање.

Оцена се уноси у електронски дневник рада у виду бројчане оцене.

* Оценом 5 оцењује се ученик који показује изузетну самосталност уз изузетно висок степен активности и ангажовања (показује иницијативу и заинтересованост на часовима, поставља смислена питања у вези теме, одговара на питања, уочава везе између појмова, тематских целина, историје и других предмета, решава задатке…)
* Оценом 4 оцењује се ученик који показује велику самосталност и висок степен активности и ангажовања (одговара на постављена питања али не одговара и не поставља питања која се односе на повезивање историјских појмова)
* Оценом 3 оцењује се ученик који показује делимични степен активности и ангажовања (понекад поставља питања, одговара на позната постављена питања)
* Оценом 2 оцењује се ученик који показује мањи степен активности и ангажовања. (одговара на позната постављена питања када су њему упућена, не поставља питања, прати разговор тек када је опоменут)
* Оценом 1 оцењује се ученик који не показује интересовање за учешће у активностима, нити ангажовање (не прати о чему се разговара, не одговара на питања током читавог квалификационог периода, не поставља питања)

**Критеријуми оцењивања припремљених предавања, презентација, истраживачких, пројектних и других задатака које ученик ради индивидуално или у групи**

Оцењивање се изводи на основу унапред договорених правила за рад које наставник обавезно дефинише са ученицима пре почетка рада.

Уколико задатак подразумева рад у групи, у обзир се узима и ангажовање ученика у групном раду, а не само резултат рада целе групе.

Наставник обавезно са ученицима дефинише и договара да ли ће оцена на овим задацима бити сумативна (унета у есДневник) или формативна (унета у педагошку евиденцију), односно какав је удео ових оцена у закључној оцени.

**Школска свеска**

Наставник може да оцени свеску ученика на крају полугодишта/школске године. Наставник оцењује: садржај свеске, уредност, цртеже, додатне текстове.

**Закључна оцена ученика**

Закључна оцена утврђује се на крају првог и другог полугодишта, на основу свих појединачних оцена које су унете у дневник од почетка школске године.

Закључна оцена је бројчана.

Закључна оцена не може да буде већа од највеће појединачне оцене уписане у дневник, добијене било којом техником провере знања.

Закључна оцена не може да буде мања од:

1) одличан (5), ако је аритметичка средина свих појединачних оцена најмање 4,50;

2) врло добар (4), ако је аритметичка средина свих појединачних оцена од 3,50 до 4,49;

3) добар (3), ако је аритметичка средина свих појединачних оцена од 2,50 до 3,49;

4) довољан (2), ако је аритметичка средина свих појединачних оцена од 1,50 до 2,49.

Ученика оцењује наставник који изводи наставу, а оцену на крају полугодишта утврђује одељењско веће на предлог наставника.

**Оцењивање ученика који остварују додатну подршку у образовању**

Ученик коме је услед социјалне ускраћености, сметњи у развоју, инвалидитета, тешкоћа у учењу, ризика од раног напуштања школовања и других разлога потребна додатна подршка у образовању и васпитању оцењује се на основу ангажовања и степена остварености циљева и исхода дефинисаних планом индивидуализације и ИОП-ом.

Уколико ученик стиче образовање и васпитање по ИОП-у 1, оцењује се на основу ангажовања и степена остварености исхода, уз прилагођавање начина и поступка оцењивања.

Уколико ученик стиче образовање и васпитање по ИОП-у 2, оцењује се на основу ангажовања и степена остварености прилагођених циљева и исхода, који су дефинисани у персонализованом плану наставе и учења, уз прилагођавање начина и поступка оцењивања.

Ученику који стиче образовање и васпитање по индивидуалном образовном плану, а не остварује планиране циљеве и исходе, ревидира се индивидуални образовни план.

Ученик са изузетним способностима који стиче образовање и васпитање на прилагођен и обогаћен начин, применом индивидуалног образовног плана, оцењује се на основу праћења остваривања прописаних исхода и стандарда постигнућа и ангажовања.

Александра Рош, наставница Историје